EXPUNERE DE MOTIVE

1. CONTEXTUL PROPUNERII

Articolul 2 din Regulamentul (CE) nr. 1102/2008[1] prevede că mercurul metalic provenit din patru surse majore trebuie considerat deșeu și trebuie depozitat în condiții de siguranță pentru sănătatea umană și pentru mediu. Conform articolului 3, prin derogare de la articolul 5 alineatul (3) litera (a) din Directiva 1999/31/CE[2], mercurul metalic (lichid) poate fi depozitat temporar sau permanent în mine de sare adaptate pentru depozitarea mercurului metalic sau în formațiuni de rocă dură adânci sau poate fi depozitat temporar în instalații supraterane destinate acestui scop. Articolul 4 alineatul (3) prevede că cerințele referitoare la aceste instalații de depozitare și criteriile de acceptare se adoptă în conformitate cu procedura de comitologie prevăzută la articolul 16 din Directiva 1999/31/CE, sub forma unor modificări ale anexelor I, II și III la respectiva directivă.

Obligația de depozitare, precum și interzicerea exportului, conform articolului 1 din regulament, au intrat în vigoare la 15 martie 2011.

În scopul pregătirii unei propuneri adecvate privind criteriile de depozitare, Comisia (DG Mediu) a solicitat un studiu cu tema „Cerințe pentru instalații și criterii de acceptare pentru depozitarea mercurului metalic” efectuat de BiPRO GmbH. Raportul final a fost publicat în aprilie 2010[3].

2. REZULTATELE CONSULTĂRILOR CU PĂRȚILE INTERESATE

Pe baza concluziilor desprinse din acest studiu, dar și din alte surse, Comisia a elaborat un prim proiect preliminar de criterii, sub forma unui document de lucru și l-a prezentat, în iunie 2010, experților din statele membre pentru comentarii, până la 3 septembrie 2010.

Pe parcursul acestei consultări a devenit evident că, în ceea ce privește depozitarea permanentă, sunt necesare evaluări suplimentare ale comportamentului pe termen lung al mercurului metalic în condiții de depozitare subterană, pentru a stabili cerințe viabile, bazate pe cunoaștere, referitoare la depozitarea permanentă.

Comisia, în strânsă colaborare cu experții din statele membre, a continuat însă activitatea de pregătire a unor criterii referitoare la depozitarea temporară a mercurului metalic. Problema criteriilor privind depozitarea permanentă va fi reexaminată de îndată ce baza de cunoștințe se va fi lărgit, luând în considerare informațiile provenite din acele state membre care pot crea capacități și care efectuează, în prezent, evaluări naționale privind siguranța mediului.

Pe baza observațiilor primite în urma primei runde de consultări, s-au purtat discuții pe marginea unui document de lucru revizuit, în cadrul unei reuniuni neoficiale cu experți în domeniile deșeurilor și mercurului, care a avut loc la 6 octombrie 2010.

Luând în considerare observațiile și modificările suplimentare, la 10 decembrie 2010 documentul a fost înaintat pentru dezbatere (fără vot) Comitetului pentru adaptarea la progresul științific și tehnic, instituit în conformitate cu Directiva 1999/31/CE privind depozitele de deșeuri. Ținând cont de rezerva de examinare a unui stat membru și de observațiile primite din partea altor două state membre (observații care urmează să fie incluse într-o versiune modificată), documentul a fost considerat acceptabil de către toți cei prezenți.

Comisia a transferat conținutul acestui document de lucru, cu modificările menționate mai sus, într-un document legislativ, și anume într-un proiect de Directivă a Comisiei de modificare a Directivei 1999/31/CE a Consiliului în ceea ce privește criteriile specifice pentru depozitarea mercurului metalic considerat deșeu. Acest proiect de directivă a fost înaintat Comitetului (redenumit) pentru „adaptarea la progresul științific și tehnic și punerea în aplicare a directivelor privind deșeurile, instituit în temeiul articolului 39 din Directiva 2008/98/CE” la 11 februarie 2011 pentru votare prin procedură scrisă. Proiectul conține o trimitere la tabelele de corespondență care urmează să fie elaborate de statele membre. Având în vedere că actul de bază (Directiva privind depozitele de deșeuri) nu conține o astfel de trimitere, includerea ei în actul de modificare nu a fost considerată oportună. Prin urmare, versiunea revizuită a proiectului a făcut obiectul unei relansări a procedurii scrise la 7 martie 2011.

Până la sfârșitul perioadei de votare de 30 de zile (5 aprilie 2011), nu s-a obținut o majoritate calificată (241 de voturi pentru, 75 de voturi împotrivă, 29 de abțineri).

Prin urmare, în conformitate cu articolul 5a alineatul (4) din Decizia 1999/468/CE a Consiliului de stabilire a normelor privind exercitarea competențelor de executare conferite Comisiei, se va prezenta Consiliului o propunere referitoare la măsurile care urmează a fi adoptate.

3. ELEMENTELE JURIDICE ALE PROPUNERII

Potrivit propunerii, o secțiune privind cerințele specifice pentru depozitarea mercurului metalic va fi adăugată la fiecare dintre cele trei anexe (I, II și III) la Directiva privind depozitele de deșeuri. Structura directivei și a anexelor rămâne neschimbată.

2011/0132 (NLE)

Propunere de

DIRECTIVĂ A CONSILIULUI

de modificarea a Directivei 1999/31/CE a Consiliului în ceea ce privește criteriile specifice de depozitare a mercurului metalic considerat deșeu

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 191,

având în vedere propunerea Comisiei Europene,

după transmiterea proiectului de act legislativ către parlamentele naționale,

hotărând în conformitate cu o procedură legislativă specială,

întrucât:

1. Regulamentul (CE) nr. 1102/2008 precizează că, prin derogare de la articolul 5 alineatul (3) litera (a) din Directiva 1999/31/CE a Consiliului din 26 aprilie 1999 privind depozitele de deșeuri[4], mercurul metalic care este considerat deșeu poate, în condiții de izolare corespunzătoare, să fie depozitat temporar pe o durată mai mare de un an sau să fie depozitat permanent în anumite tipuri de depozite de deșeuri.

2. Depozitarea mercurului metalic considerat deșeu este deja reglementată de legislația UE în materie de gestionarea deșeurilor.

3. Depozitarea mercurului metalic considerat deșeu pentru o perioadă de până la un an face obiectul unei autorizații în conformitate cu cerințele prevăzute la articolul 23 din Directiva 2008/98/CE a Parlamentului European și a Consiliului din 19 noiembrie 2008 privind deșeurile și de abrogare a anumitor directive[5].

4. Dispozițiile Directivei 1999/31/CE și dispozițiile Deciziei 2003/33/CE a Consiliului din 19 decembrie 2002 de stabilire a unor criterii și proceduri de admitere a deșeurilor în depozitele de deșeuri, în conformitate cu articolul 16 și cu anexa II la Directiva 1999/31/CE[6] se aplică instalațiilor de depozitare a mercurului metalic pentru perioade mai mari de un an, conform articolului 3 alineatul (1) din Regulamentul (CE) nr. 1102/2008.

5. Acest lucru implică, în special, că toate instalațiile de depozitare a mercurului metalic pentru perioade mai mari de un an necesită o autorizație în conformitate cu articolele 7, 8 și 9 din Directiva 1999/31/CE și că aceste instalații sunt supuse cerințelor în materie de control și de monitorizare prevăzute la articolul 12 din respectiva directivă, precum și, în cazul depozitării subterane, cerințelor în materie de evaluare a siguranței prevăzute în apendicele A din Decizia 2003/33/CE.

6. În plus, aceste instalații fac obiectul dispozițiilor generale în materie de păstrarea evidenței datelor, prevăzute de Directiva 2008/98/CE.

7. În plus, dispozițiile Directivei 96/82/CE a Consiliului din 9 decembrie 1996 privind controlul asupra riscului de accidente majore care implică substanțe periculoase[7] se aplică instalațiilor pentru depozitarea supraterană temporară, conform articolului 3 alineatul (2) din Regulamentul (CE) nr. 1102/2008.

8. Cu toate acestea, respectivele dispoziții nu acoperă în totalitate caracteristicile specifice ale mercurului metalic și prin urmare sunt necesare cerințe suplimentare.

9. Aceste cerințe suplimentare trebuie să ia în considerare activitățile de cercetare privind opțiunile de depozitare în condiții de siguranță, inclusiv solidificarea mercurului metalic. S-au înregistrat progrese în ceea ce privește elaborarea unor opțiuni de solidificare ecologice, dar este prematur să se decidă cu privire la viabilitatea pe scară largă a acestor opțiuni.

10. Sunt necesare evaluări suplimentare ale comportamentului pe termen lung al mercurului metalic în condiții de depozitare subterană pentru a stabili cerințe viabile, bazate pe cunoaștere, în ceea ce privește depozitarea permanentă. Cerințele prevăzute în prezenta directivă trebuie prin urmare să se limiteze la depozitarea temporară și sunt considerate adecvate, ele reprezentând cele mai bune tehnici disponibile în materie de depozitare în siguranță a mercurului metalic pentru o perioadă de până la cinci ani.

11. Prin urmare, Directiva 1999/31/CE trebuie să fie modificată în consecință.

ADOPTĂ PREZENTA DIRECTIVĂ:

Articolul 1

Anexele I, II și III la Directiva 1999/31/CE se modifică în conformitate cu anexa la prezenta directivă.

Articolul 2

1. Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până cel târziu la 15 martie 2012. Statele membre comunică de îndată Comisiei textele acestor acte.

Atunci când statele membre adoptă aceste acte, ele trebuie să conțină o trimitere la prezenta directivă sau să fie însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Statele membre transmit Comisiei textele principalelor dispoziții de drept intern pe care le adoptă în domeniul reglementat de prezenta directivă.

Articolul 3

Prezenta directivă intră în vigoare în a treia zi de la data publicării în Jurnalul Oficial al Uniunii Europene .

Articolul 4

Prezenta directivă se adresează statelor membre.

Adoptată la Bruxelles

Pentru Consiliu,

Președintele

ANEXĂ

Anexele I, II și III la Directiva 1999/31/CE se modifică după cum urmează:

(1) În anexa I se adaugă următoarea secțiune:

„8. Depozitarea temporară a mercurului metalic

În scopul depozitării temporare a mercurului metalic pentru perioade de peste un an, se aplică următoarele cerințe:

- mercurul metalic se depozitează separat de alte deșeuri;

- containerele se depozitează în bazine de colectare îmbrăcate în mod corespunzător, astfel încât să nu prezinte crăpături sau deschizături și să fie impermeabile la mercurul metalic, având un volum adecvat pentru cantitatea de mercur depozitată;

- situl de depozitare trebuie prevăzut cu bariere naturale sau construite care să protejeze în mod adecvat mediul împotriva emisiilor de mercur și să aibă un volum adecvat pentru cantitatea de mercur depozitată;

- podelele siturilor de depozitare trebuie să fie acoperite cu materiale izolante rezistente la mercur. Trebuie prevăzută o pantă dotată cu un jomp de colectare;

- situl de depozitare trebuie echipat cu un sistem de protecție împotriva incendiilor;

- depozitarea containerelor se efectuează astfel încât accesul la toate containerele să fie ușor de realizat.”

(2) În anexa II se adaugă următoarea secțiune:

„6. Cerințe specifice referitoare la mercurul metalic

În scopul depozitării temporare a mercurului metalic pentru perioade de peste un an, se aplică următoarele cerințe:

A. Compoziția mercurului

Mercurul metalic trebuie să respecte următoarele specificații:

- conținut de mercur mai mare de 99,9 % din greutate;

- absența oricăror impurități care ar putea coroda oțelul carbon sau oțelul inoxidabil (de exemplu soluția de acid azotic, soluțiile de cloruri de sodiu).

B. Confinare

Containerele utilizate pentru depozitarea mercurului metalic trebuie să fie rezistente la coroziune și la șocuri. Prin urmare, trebuie evitate sudurile. Containerele trebuie să respecte în special următoarele specificații:

- materialul din care este realizat containerul: oțel carbon (minimum ASTM A36) sau oțel inoxidabil (AISI 304, 316L);

- containerele trebuie să fie etanșe la gaze sau lichide;

- partea exterioară a containerului trebuie să fie rezistentă la condițiile de depozitare;

- modelul de container trebuie să treacă testul de cădere și testul de etanșeitate, conform capitolelor 6.1.5.3 și 6.1.5.4 din Recomandările ONU privind transportul mărfurilor periculoase, Manualul de teste și criterii.

Procentul maxim de umplere a rezervorului trebuie să fie de 80 % în volum, pentru a garanta că există suficient ulaj și pentru a se asigura că nu pot apărea nici scurgeri, nici deformări permanente ale containerului rezultate în urma a unei expansiuni a lichidului cauzată de temperaturi ridicate.

C. Proceduri de acceptare

Sunt acceptate doar containerele însoțite de un certificat care respectă cerințele prevăzute de prezenta secțiune.

Procedurile de acceptare trebuie să respecte următoarele specificații:

- este acceptat doar mercurul metalic care îndeplinește criteriile minime de acceptare stabilite mai sus;

- containerele trebuie inspectate vizual înainte de depozitare; containerele deteriorate, corodate sau cele care prezintă scurgeri nu sunt acceptate;

- containerele trebuie să poarte o ștampilă indelebilă (realizată prin ștanțare), care să menționeze numărul de identificare al containerului, materialul de construcție, greutatea la gol, datele de identificare ale producătorului și data construcției;

- containerele trebuie să poarte o placă, fixată permanent, care să indice numărul de identificare al certificatului.

D. Certificat

Certificatul menționat în subsecțiunea C include următoarele elemente:

- denumirea și adresa producătorului de deșeuri;

- denumirea și adresa responsabilului cu umplerea;

- locul și data umplerii;

- cantitatea de mercur;

- puritatea mercurului și, după caz, descrierea impurităților, inclusiv raportul analitic;

- confirmarea faptului că containerele au fost utilizate exclusiv pentru transportul/depozitarea mercurului;

- numerele de identificare ale containerelor;

- toate observațiile specifice.

Certificatele sunt emise de producătorul de deșeuri sau, în lipsa acestuia, de persoana responsabilă cu gestionarea deșeurilor.”

(3) În anexa III se adaugă următoarea secțiune:

„6. Cerințe specifice referitoare la mercurul metalic

În scopul depozitării temporare a mercurului metalic pentru perioade de peste un an, se aplică următoarele cerințe:

A. Cerințe în materie de monitorizare, inspectare și situații de urgență

În situl de depozitare se instalează un sistem de monitorizare continuă a vaporilor de mercur, cu o sensibilitate de cel puțin 0,02 mg de mercur/m³. Senzorii trebuie poziționați la nivelul solului și la nivelul capului. Acest sistem include un sistem de alarmă vizuală și acustică. Întreținerea sistemului se face anual.

Situl de depozitare și containerele trebuie inspectate vizual de o persoană autorizată, cel puțin o dată pe lună. În cazul în care sunt detectate scurgeri, operatorul trebuie să ia imediat toate măsurile necesare pentru a evita orice emisie de mercur în mediu și a restabili siguranța condițiilor de depozitare a mercurului. Toate scurgerile de mercur se consideră a avea efecte adverse semnificative asupra mediului, în conformitate cu articolul 12 litera (b).

În situl de depozitare sunt disponibile planuri pentru situațiile de urgență și echipament de protecție adecvat pentru mânuirea mercurului metalic.

B. Evidența datelor

Toate documentele care conțin informațiile menționate în secțiunea 6 din anexa II, precum și cele menționate la punctul A din prezenta secțiune (inclusiv certificatul care însoțește containerul) și documentele care conțin înregistrările referitoare la destocarea și expedierea mercurului metalic după depozitarea temporară a acestuia, precum și destinația și tratamentul prevăzut se păstrează timp de cel puțin 3 ani după încheierea depozitării.”

[1] Regulamentul (CE) nr. 1102/2008 al Parlamentului European și al Consiliului din 22 octombrie 2008 privind interzicerea exporturilor de mercur metalic și de anumiți compuși și amestecuri de mercur și depozitarea în condiții de siguranță a mercurului metalic (Text cu relevanță pentru SEE), JO L 304, 14.11.2008, p. 75.

[2] Directiva 1999/31/CE a Consiliului din 26 aprilie 1999 privind depozitele de deșeuri, JO L 182, 16.7.1999, p. 1.

[3] Studiul poate fi consultat accesând pagina de web http://ec.europa.eu/environment/chemicals/mercury/

[4] JO L 182, 16.7.1999, p. 1.

[5] JO L 312, 22.11.2008, p. 3.

[6] JO L 11, 16.1.2003, p. 27.

[7] JO L 10, 14.1.1997, p. 13.